Source: http://kezmarok.virtualne.sk/spravodajstvo/prebieha-tyzden-mozgu-cielom-je-osveta-o-jeho-fungovani-ci-zlyhavani.html
Timestamp: 2017-06-29 16:01:04+00:00

Document:
Aktuálne spravodajstvo - Mesto Kežmarok Aktuálne spravodajstvo
Opoziční poslanci v Nitre kritizujú postup na investícii Jaguar Land Rover, tajili im informácie
NITRA 29. júna (WebNoviny.sk) - O utajovaní informácií o investícii automobilky Jaguar Land Rover v Nitre hovorili vo štvrtok na mestskom zastupiteľstve viacerí mestskí poslanci.
Poslanci z radov opozície kritizovali, že doteraz nedostali o pripravovanej megainvestícii relevantné informácie, pričom ich mali mať už pred dvoma rokmi, keď sa investícia pripravovala. Uspokojivé podľa nich nebolo ani stretnutie poslancov so zástupcami automobilky a štátnej spoločnosti MH Invest, ktoré bolo v stredu na Mestskom úrade v Nitre.
Primátor čakal viac
„Zaznela tam požiadavka z úst predstaviteľov týchto spoločností, aby sme informácie, ktoré sme tam získali, ďalej nešírili. Pre mňa to bol ťažký šok,“ povedal na zastupiteľstve nezávislý poslanec Miloš Dovičovič. Poukázal na to, že vôbec prvý raz pred poslancov predstúpil zástupca MH Investu až nedávno, na zastupiteľstve 18. mája, pričom množstvo otázok nevedel zodpovedať a prisľúbil, že odpovede poslancom pošle. „Neprišlo nám nič, je to flagrantná ignorácia poslaneckého zboru. Ja mám dojem, že Jaguar a MH Invest zaujíma situácia presne po plot fabriky a to, čo sa bude diať v meste, je im šumafuk,“ povedal Dovičovič.
Poslankyňa Marta Rácová (NEKA-NOVA) povedala, že vôbec nepochopila, „čo také nové tajné“ sa poslanci na stretnutí dozvedeli. Stretnutie pozostávalo najmä z prezentácií, diskusia s poslancami tvorila len malú časť. „Možno nás podcenili, keď nám tam urobili prezentáciu ako pre stredoškolákov. Tu sa musí zlepšiť komunikácia Jaguara Land Rover a mesta Nitra,“ prízvukoval poslanec Štefan Štefek (NEKA-NOVA). Primátor Jozef Dvonč pripustil, že od stretnutia čakal viac, no informácií o investícii je podľa neho dosť.
Chýbal priestor na otázky
„My sme to pracovné rokovanie zvolali z dôvodu, aby aj poslanci mali šancu sa pýtať. Mne sa nepáčilo to, že veľká časť bola venovaná prezentáciám a menší priestor bol venovaný na otázky a diskusiu, čiže ja upozorním predstaviteľov obidvoch týchto spoločností, že pri najbližšom stretnutí skutočne už musí byť ponechaný priestor na otázky,“ uviedol Dvonč.
Poslanci žiadajú, aby im radnica predložila komplexnú správu o tom, aké dopady bude mať investícia Jaguara Land Rover na mesto. Zároveň vo štvrtok schválili, že prednosta radnice Igor Kršiak má vypracovať návrh opatrení na zníženie negatívnych dopadov súvisiacich s rozvojom priemyselnej infraštruktúry v Nitre. Podľa primátora zrejme vznikne pracovná skupina, pretože k vypracovaniu materiálu bude potrebné prizvať napríklad mestskú a štátnu políciu, vedúcich príslušných odborov na radnici či predstaviteľov Službytu. Návrh má prednosta predložiť na septembrové zastupiteľstvo. Viac k témam: Jaguar Land Rover v Nitre, mesto NitraZdroj: Webnoviny.sk - Opoziční poslanci v Nitre kritizujú postup na investícii Jaguar Land Rover, tajili im informácie © SITA Všetky práva vyhradené.
BRATISLAVA 29. júna (WebNoviny.sk) - Dovoz pracovníkov zo zahraničia na Slovensko je pre vládu krajným riešením, ktoré sa má použiť až vtedy, keď zlyhajú všetky ostatné opatrenia na mobilizáciu nezamestnaných. Po štvrtkovom rokovaní Rady solidarity to uviedol premiér Robert Fico.
Medzi opatrenia, ktoré vláda plánuje prijať na podporu zamestnávania vlastných občanov, zaradil plánovanú exekučnú amnestiu.
"Amnestiu považujem za akútne, okamžité opatrenie, ktoré by mohlo uvoľniť časť nezamestnaných, hovoríme asi o 40 tisíc ľuďoch, ktorí sa nechcú zamestnať preto, že sa obávajú tlaku exekútorov na svoje mzdy," tvrdi Fico.
Odporúčame:Podoba exekučnej amnestie by mala byť podľa Kažimíra známa v druhej polovici roka
Vláda tiež podľa jej predsedu plánuje podporiť mobilitu pracovnej sily zvýšením príspevku na presťahovanie za prácou, či vyššou podporu pri cestovaní za zárobkom.
Dôležitá je podľa Fica aj bytová politika. "Budeme musieť túto pomoc sústrediť predovšetkým do regiónov, kde sa nám kumulujú investori a kde potrebujeme dostatok kvalifikovanej pracovnej sily," uviedol premiér. Vyzval zamestnávateľov, aby predložili vlastné návrhy v oblasti podpory výstavby nájomných bytov.
Veľkou témou rokovania Rady solidarity bola podľa Fica aj oblasť vzdelávania. "Je neuveriteľná spoločenská požiadavka, aby štát podstatne aktívnejšie vstúpil do školstva a plánovania potrieb, ktoré máme," zdôraznil.
Stredné školy podľa premiéra často ponúkajú vzdelanie v odboroch, ktoré Slovensko nepotrebuje a absolventi týchto škôl sa potom musia rekvalifikovať. "Štát musí podstatne aktívnejšie vstúpiť do plánovania, pokiaľ ide o odborné školstvo a štát musí ísť cez finančné nástroje aj do vysokých škôl z hľadiska organizovania života," uviedol.
Odporúčame:Vláda má obrovské výsledky, povedal Fico a spoločne s Kažimírom oznámili prognózu rastu ekonomiky
Viceprezident Asociácie zamestnávateľských zväzov a združení SR Rastislav Machunka ocenil vyjadrenia premiéra Roberta Fica na rokovaní Rady solidarity.
"Nebude klásť zásadné administratívne prekážky pri prijímaní zahraničných pracovníkov na slovenský trh, pokiaľ to bude vnímané zo strany firiem ako krízové riešenie, ktoré má vyriešiť okamžitú situáciu a riešiť potrebu nedostatku kvalifikovanej pracovnej sily," povedal.
Zamestnávatelia by podľa neho privítali, keby sa v tejto oblasti znížila administratívna záťaž. "Myslíme si, že po dnešnej diskusii by práve tieto súhlasné stanoviská mohli možno byť rýchlejšie," dodal Machunka.
Prezident Konfederácie odborových zväzov SR Jozef Kollár upozornil na to, že je ťažké kontrolovať kvalitu dovážanej pracovnej sily zo zahraničia.
"Dávali sme návrh, aby sa skvalitnila rekvalifikácia, aby sa umožnilo rekvalifikovať priamo zamestnávateľom ľudí, ktorí sú ešte v evidencii na úradoch práce," povedal. Medzi nezamestnanými sa totiž podľa šéfa odborov stále nájdu aj takí, ktorí by si pri vhodnej rekvalifikácii našli zamestnanie.
Odporúčame:Prečo by človek u nás mal mať nižší plat ako na Západe, vyjadril sa Fico k štrajku vo Volkswagene
Rada solidarity rokovala aj o hlbšej spolupráci krajín eurozóny v sociálnej oblasti. Na jeseň sa bude podľa premiéra v Európskej únii rokovať o pilieri sociálnych práv. "Budú to výzvy, ktoré budú orientované na zamestnávateľov a celkovo na slovenskú ekonomiku, či to zvládneme," tvrdí Fico.
Slovenská vláda podľa neho nechce byť len prijímateľom rozhodnutí v tejto oblasti, ale chce sa podieľať na formovaní rozhodnutí v rámci piliera sociálnych práv. "My si veľmi vážime, ako sa slovenskej ekonomike darí a budeme sa správať maximálne racionálne, nikto nechce urobiť z tejto oblasti nejakú ťažkú železnú guľu na nohách slovenskej ekonomiky," dodal predseda vlády. Viac k témam: Asociácia zamestnávateľských zväzov a združení SR, Jozef Kollár, KOZ Konfederácia odborových zväzov SR, Rastislav Machunka, Robert Fico, Vláda SR, zamestnanosť na SlovenskuZdroj: Webnoviny.sk - Fico: Dovoz pracovníkov zo zahraničia na Slovensko je pre vládu krajným riešením © SITA Všetky práva vyhradené.
WASHINGTON 29. júna (WebNoviny.sk) - Ruské vedenie sa bojí, že Spojené štáty majú záujem na zmene režimu v Rusku a pracujú na nej. Práve v tomto svetle si treba vykladať aj jednotlivé kroky ruského prezidenta Vladimira Putina v domácej a najmä zahraničnej politike.
Správa má 116 strán
Uvádza sa to v najnovšej správe americkej vojenskej tajnej služby DIA, ktorú tento týždeň odtajnili vo Washingtone. Podľa 116-stranovej správy o ruskej vojenskej a zahraničnej politike pretrváva na strane Kremľa "hlboká dlhodobá nedôvera voči americkému úsiliu propagovať demokraciu vo svete".
Odporúčame:Rusko chce kontrolovať zahraničné média, vraj reaguje na americký zákon
Moskva túto snahu podľa amerického vojenského spravodajstva "vníma ako kampaň Spojených štátov, ktorej cieľom je zaviesť jednotný súbor globálnych hodnôt".
"Moskva sa obáva, že americké pokusy zaviesť súbor všeobecne akceptovateľných medzinárodných noriem ohrozujú samotný základ moci Kremľa, pretože to by mohlo ospravedlňovať zasahovanie zahraničia do vnútorných záležitostí Ruska," popisuje správa odpozorované zmýšľanie predstaviteľov ruského vedenia.
Ruská armáda je na vzostupe
Práve obava, že zo strany Spojených štátov a Západu hrozí Rusku nebezpečie, je podľa správy dôvodom nebývalého rozmachu ruskej armády.
"Ruská armáda je v súčasnosti na vzostupe. Nie je to už nič podobné sovietskym vojskám, ktoré čelili Západu počas Studenej vojny a boli založené na vysokom počte vojakov a ťažkej technike," píše sa v správe amerického vojenského spravodajstva. Nová ruská armáda je podľa nej "menšia, modernejšia a schopná rýchlej reakcie vo všetkých druhoch modernej vojny".
Hovorca DIA Jim Kudla uviedol, že zverejnenie správy a dokonca ani jej vypracovanie nesúvisí so žiadnou konkrétnou udalosťou, kauzou alebo zámerom. Agentúra Associated Press však pripomína, že zverejňovanie podobných správ bolo typické skôr pre časy Studenej vojny a že za posledných viac ako dvadsať rokov žiadnu podobnú správu nezverejnili. Viac k témam: Rusko, USAZdroj: Webnoviny.sk - Ruský režim sa obáva, že ho chcú zvrhnúť, zistili americké tajné služby © SITA Všetky práva vyhradené.
Bratislava 29.6.2017 ( WBN/PR ) – Celkový sociálny prínos investícií spoločnosti UPC do širokopásmovej infraštruktúry na Slovensku, za obdobie od začiatku roku 2013 do konca prvého štvrťroka 2017, predstavuje hodnotu až 59 miliónov Eur. Vyplýva to z nezávislého medzinárodného prieskumu, ktorý v uvedenom období pre spoločnosť Liberty Global, materskú spoločnosť UPC, zrealizovala spoločnosť Oxera Consulting.
„Vďaka budovaniu super-rýchlej širokopásmovej konektivity budeme môcť našim zákazníkom poskytnúť maximálny zážitok z využívania našich služieb nielen dnes, ale aj do budúcna. Spoločnosť UPC, ako súčasť Liberty Global, najväčšieho svetového poskytovateľa káblových služieb, preto výstavbu a rozšírenie stabilnej a super-rýchlej siete považuje za jednu zo svojich priorít. Som rád, že tieto investície prinášajú zároveň významné a veľmi pozitívne ekonomické a sociálne benefity v krajinách, kde spoločnosť UPC pôsobí,” povedal Martin Miller, generálny riaditeľ UPC Česká a Slovenská republika.
Report analytikov Oxera Consulting nadväzuje na uvedenie iniciatívy GIGAWorld, prostredníctvom ktorej chce spoločnosť Liberty Global priniesť gigabitové internetové rýchlosti do európskych krajín, v ktorých dlhodobo pôsobí. Do tzv. „GIGAReady“ optickej siete prevádzkovanej spoločnosťou Liberty Global má prístup takmer 50 miliónov európskych domácností, a ďalšie milióny domácností pribudnú v rámci pokračujúcej veľkej sieťovej expanzie, ktorú Liberty Global ohlásila v novembri minulého roku.
Viac k témam: pripojenie, UPCZdroj: Webnoviny.sk - Investície spoločnosti UPC sú významnou podporou pre spotrebiteľov a podniky © SITA Všetky práva vyhradené.
Bratislava, 29.6.2017 ( WBN/PR ) - Ak ste mladý a chystáte sa brať si hypotéku pre mladých, nezabudnite, že už len do konca júna 2017 platí historicky najvyššia hranica príjmu 1287 eur na to, aby ste mohli požiadať o hypotéku pre mladých. Od júla sa táto suma zníži o takmer 120 eur. Na začiatok si teda povedzme základné informácie - na hypotekárny úver pre mladých so štátnou dotáciou a dotáciou od banky má nárok každý občan SR, ktorého vek je nižší ako 35 rokov, kupuje nehnuteľnosť do osobného vlastníctva, neprekročí maximálny príjem, ktorý je pre tieto účely stanovený štátom a samozrejme splní kritériá banky na získanie hypotekárneho úveru.
Pri posudzovaní, či na hypotekárny úver pre mladých máte nárok alebo nie, je rozhodujúci dátum podania žiadosti. Ak to teda stihnete do júna, platia pre vás podmienky spomenuté hneď v prvej vete.
To sú možno známe fakty. V tomto blogu sa pokúsime priniesť ďalšie informácie, o ktorých ste (možno) nevedeli.
Rôzne podmienky v rôznych bankách
Aktuálne je príspevok štátu na úrokovú sadzbu 2% a príspevok banky 1%, čo znamená, že sa pri súčasných úrokových sadzbách s poskytnutím štátnej dotácie a dotácie od banky väčšinou dostanete na nulový úrok. To je skvelé, no nemusí to trvať do nekonečna.
Dôležité je takisto vedieť, že podmienky v bankách pri spôsobe platenia tejto štátnej „dotácie“ sú rôzne. „Niektoré banky si od vás vypýtajú celú splátku a následne vám vrátia výšku štátnej dotácie na účet. Peniaze Vám ale začnú chodiť na účet spravidla od tretieho mesiaca splácania úveru, keď sa preukážete listom vlastníctva s už zapísaným záložným právom. V iných bankách už platíte splátku zníženú o štátnu dotáciu hneď,“ hovorí Vladimír Mandzák, obchodný riaditeľ firmy UNIVERSAL maklérsky dom.
Čo to znamená? Nevýhodou prvého spôsobu splácania je, že máte po piatich rokoch (keď vám skončí hypotekárny úver pre mladých) vyššie zostatky istiny (zostávajúceho dlhu), ako pri druhom spôsobe. Čo to znamená v praxi? V dvoch bankách môžete platiť rovnakú splátku, ale v prípade prvého spôsobu splácania budete mať zostatok istiny o niekoľko stoviek eur vyšší.
Máte nárok na hypotéku pre mladých?
Ako zistíte, či máte nárok na hypotéku pre mladých? Maximálna hranica príjmu, ktorú záujemca o hypotekárny úver pre mladých nesmie prekročiť, sa počíta ako 1,3 násobok priemernej kvartálnej mzdy v národnom hospodárstve SR vždy dva kvartály dozadu . Keďže kvartálny príjem sa v jednotlivých rokoch vyvíja podobne, tak vieme predpokladať, či bude tento príjem v nasledujúcom kvartáli klesať, alebo stúpať.
„Na základe takejto prognózy vám vieme odporučiť, ak máte napríklad o niečo vyšší príjem, ako je stanovené aktuálne maximum, aby ste počkali s úverom do ďalšieho kvartálu, kedy bude pravdepodobne maximálna hranica vyššia. Alebo aj opačne - aby ste si úver zobrali už v tomto kvartáli, lebo hranica pravdepodobne klesne,“ dodáva Mandzák.
Podmienky schvaľuje vláda každý rok individuálne
Podmienky štátnej dotácie vláda schvaľuje každý rok a môže sa stať, že na ďalší rok schváli dokonca nulový alebo (v tom lepšom prípade) nižší príspevok, takže ani banka by tým pádom nemala povinnosť prispievať svojim percentom na úrokovú sadzbu (alebo bude prispievať menej).
Platí totiž pravidlo, že banka má prispievať na úrokovú sadzbu takým istým percentom ako vláda, maximálne však do výšky jedného percenta. Takže ak by vláda znížila dotáciu od štátu z momentálnych 2% na 1,5%, tak banka by prispievala 1%, ak by však znížila napr. na 0,5%, tak aj banka by poskytovala len 0,5%.
Čo v prípade, ak by takáto zmena naozaj nastala? Nielen noví, ale aj už existujúci poberatelia hypotéky pre mladých by ostali bez dotácie na úrokovú sadzbu a mohli by mať na svojej hypotéke veľmi vysokú úrokovú sadzbu. „Ak máte otázky k úveru pre mladých, neváhajte nás kontaktovať. Pomôžeme vám sa zorientovať v téme tak, aby ste si mohli vybrať najvýhodnejší hypotekárny úver pre mladých - máme ponuky všetkých bánk pod jednou strechou,“ uzatvára Mandzák. Viac k témam: hypotéka, hypotéka pre mladých, mladí ľudiaZdroj: Webnoviny.sk - Čo (možno) neviete o hypotéke pre mladých © SITA Všetky práva vyhradené.
MOSKVA 29. júna (WebNoviny.sk) - Ruský premiér navrhol predĺženie platnosti zákazu dovozu potravín zo západných krajín o ďalších 18 mesiacov. Ide o reakciu na to, že Európska únia predĺžila platnosť ekonomických sankcií voči Moskve.
Predseda ruskej vlády Dmitrij Medvedev vo štvrtok uviedol, že prezidentovi Vladimirovi Putinovi predloží návrh na predĺženie zákazu dovozu západných potravín do 31. decembra 2018. Medvedev dodal, že tento zákaz pomôže vytvárať stimuly pre ruských farmárov.
Moskva upozornila, že zákaz dovozu západných potravín, ktorý je v platnosti od roku 2014, zruší iba vtedy, ak Európska únia a USA ukončia sankcie voči Moskve, ktoré prijali po ruskej anexii Krymu a v reakcii na to, že Rusko podporuje separatistických povstalcov na východnej Ukrajine. Medvedevov krok nasledoval po tom, ako EÚ v stredu oznámila, že predlžuje sankcie proti Rusku o šesť mesiacov. Viac k témam: Európska únia, Rusko, sankcie proti RuskuZdroj: Webnoviny.sk - Rusko predĺži zákaz dovozu západných potravín do konca roku 2018 © SITA Všetky práva vyhradené.
KOŠICE 29. júna (WebNoviny.sk) – Ústavný súd SR (ÚS) vo štvrtok zverejnil plné znenie nálezu v kauze Mečiarových amnestií a udelenia milosti, odlišné stanoviská sudcov Milana Ľalíka a Petra Brňáka k výroku ako aj odlišné stanoviská k odôvodneniu, ktoré podali sudcovia Ľudmila Gajdošíková, Ivetta Macejková a Lajos Mészáros.
Samotný nález má 156 strán
Ústavný súd nálezom potvrdil, že Uznesenie NR SR z 5. apríla o zrušení Mečiarových amnestií je v súlade s Ústavou SR.
Odporúčame:Ľudia vnímajú zrušenie Mečiarových amnestií pozitívne
Ako informovala hovorkyňa ÚS Martina Ferencová, plné znenie nálezu vo veci Mečiarových amnestií spolu s odlišnými stanoviskami sudcov bolo vo štvrtok doručené účastníkovi konania Národnej rade Slovenskej republiky ako aj vedľajším účastníkom konania – prezidentovi Slovenskej republiky a vláde Slovenskej republiky zastúpenej Ministerstvom spravodlivosti Slovenskej republiky a je zverejnené na webovom sídle Ústavného súdu Slovenskej republiky. Samotný nález v kauze zrušenia Mečiarových amnestií má 156 strán.
Otvorila sa Pandorina skrinka
Ústavní sudcovia Milan Ľalík a Peter Brňák v odlišnom stanovisku k výroku nálezu ÚS okrem iného uvádzajú, že prostredníctvom tohto rozhodnutia sa otvorila Pandorina skrinka spätného pôsobenia práva, narušenia princípu deľby moci a ešte väčšej frustrácie nespokojnej verejnosti.
„Paradoxne najviac získal sledom týchto udalostí parlament, ktorý sa už etabloval do pozície omnipotentného orgánu verejnej moci. V rovine individuálnej ochrany ľudských práv sme sa opäť raz dozvedeli, že existujú osoby, ktorým je možné odňať, resp. poprieť ich práva a slobody len preto, že súčasná parlamentná väčšina (podporená verejnou mienkou) si to tak želá,“ tvrdia Ľalík s Brňákom.
Ďalej píšu, že koniec - koncov v záverečnej časti nálezu to väčšina aj priznáva, že v rozhodnutí išlo najmä o hodnotové závery, ktoré sú náchylnejšie na subjektívne faktory (s. 156). Ústavný súd tak podľa nich nastúpil na vlak lacného populizmu, či dokonca poprel našu ústavnú identitu.
Plné znenie nálezu a odlišné stanoviská k výroku nálezu, či jeho odôvodneniu nájdu záujemcovia na internetovej stránke ústavného súdu. Viac k témam: Mečiarove amnestie, Ústavný súd SR, Vladimír MečiarZdroj: Webnoviny.sk - Ústavný súd zverejnil plné znenie nálezu v kauze Mečiarových amnestií © SITA Všetky práva vyhradené.
Bratislava, 29. jún 2017 ( WBN/PR ) – S blížiacim sa štartom 104. ročníka legendárnych cyklistických pretekov Tour de France uvádza ŠKODA na slovenský trh limitovanú edíciu modelov ŠKODA RAPID a RAPID SPACEBACK s akčnou výbavou Tour de France. Obľúbené automobily ŠKODA nabité nielen športovou výbavou tak fanúšikovia môžu získať cenovo výhodnejšie až o 3 975 eur. ŠKODA je oficiálnym partnerom Tour de France už 14 rokov. Najslávnejšie cyklistické preteky na svete sa uskutočnia od 1. do 23. júla 2017.
ŠKODA, ako dlhoročný oficiálny partner Tour de France, pri príležitosti blížiaceho sa štartu 104. ročníka legendárnych cyklistických pretekov uvádza na slovenský trh obľúbené rodinné automobily ŠKODA RAPID a ŠKODA RAPID SPACEBACK v limitovanej edícii Tour de France s akčnou výbavou a s výhodnými cenami. Fanúšikovia, ktorí sa chcú na cestách odlíšiť športovým ladením, môžu model RAPID získať s cenovým zvýhodnením až 3 949 eur a model RAPID SPACEBACK so zvýhodnením až 3 975 eur.
Akčná výbava Tour de France ponúka 17-palcové dizajnové disky RAY z ľahkej zliatiny, tempomat, parkovacie senzory vzadu, plnegrafický displej Maxi DOT, automatickú klimatizáciu Climatronic, trojramenný kožený športový multifunkčný volant na ovládanie rádia a telefónu, športové sedadlá, dizajnové kryty pedálov, elektricky ovládané predné i zadné okná, čierne lakované spätné zrkadlá, zadné sklá s vyšším stupňom tónovania, spojlery vo farbe vozidla a ďalšie dizajnové prvky.
Ceny modelov ŠKODA RAPID a RAPID SPACEBACK v limitovanej edícii Tour de France sa začínajú na sume 12 990 eur pri modeli s motorom 1,2 TSI s výkonom 66 kW (90 k) a 5-stupňovou manuálnou prevodovkou. Automobil s motorom 1,2 TSI 66 kW (90 k) so 7-stupňovou automatickou prevodovkou je k dispozícii od 14 990 eur. ŠKODA RAPID SPACEBACK s výkonnejším motorom 1,2 TSI 81 kW (110 k) a 6-stupňovou manuálnou prevodovkou je k dispozícii od 13 840 eur.
Cyklistika je jedným z pilierov sponzoringovej stratégie spoločnosti ŠKODA AUTO. Automobilka je už od roku 2004 oficiálnym partnerom a dodávateľom oficiálneho automobilu na
legendárnej Tour de France a rovnako dlhé obdobie aj partnersky zastrešuje jeden z dresov pre individuálne hodnotenie. Najskôr to bolo partnerstvo bieleho dresu, ktoré v roku 2015 vymenila za partnerstvo prestížneho zeleného dresu. ŠKODA je od vlaňajška aj oficiálnym partnerom zeleného dresu pre najlepších špurtérov aj na pretekoch okolo Španielska La Vuelta, ktoré podporuje od roku 2011.
ŠKODA AUTO dlhodobo podporuje cyklistiku aj na Slovensku. Je partnerom prestížnych cyklistických pretekov Okolo Slovenska, a od roku 2015 aj novým partnerom najväčšej cyklistickej charitatívnej akcie na Slovensku – Parasport24 Tour. Spoločnosť ŠKODA AUTO Slovensko dlhé roky podporovala Petra Velitsa, jedného z najúspešnejších cyklistov v histórii Slovenska. Okrem toho z pozície generálneho partnera už štvrtý rok podporuje aj sériu najvýznamnejších pretekov horských bicyklov na Slovensku ŠKODA BIKE OPEN TOUR. Bližšie informácie nájdu fanúšikovia na stránke www.welovecycling.sk/sbot. Viac k témam: cyklistika, Škoda, Škoda Rapid, Škoda Rapid Spaceback, Tour de FranceZdroj: Webnoviny.sk - ŠKODA uvádza limitovanú edíciu RAPID a RAPID SPACEBACK Tour de France © SITA Všetky práva vyhradené.
BRATISLAVA 29. júna (WebNoviny.s) - Bývalá premiérka Iveta Radičová nemá vedomosť o tom, že by na jej predvolebnú prezidentskú kampaň v roku 2009 požičal peniaze podnikateľ Marián Kočner.
Odporúčame:Kočner uvažuje o vstupe do politiky, Radičovej požičal na kampaň
Pre agentúru SITA tak reagovala po štvrtkovom vyjadrení Kočnera, ktorý tvrdil, že na kampaň požičal 300 tisíc eur. "Ako je verejne známe, kampaň viedol Ján Füle, sponzorovali Ján Kováčik a SDKÚ. Všetky finančné transakcie boli transparentne zverejňované na internete. Zverejnený bol aj záverečný finančný audit. O žiadnej takejto pôžičke nemám vedomosť," reagovala Radičová.
Odporúčame:Líder SaS Sulík podáva trestné oznámenie na podnikateľa Kočnera
Kočner dnes na tlačovej besede upozornil na to, že v roku 2009, keď robila kampaň na prezidentku Iveta Radičová, jej požičal 300 tisíc eur. „Ja som spolufinancoval kampaň Radičovej na prezidentku,“ uviedol s tým, že peniaze sa mu neskôr vrátili a má na to dôkazy. Viac k témam: Iveta Radičová, Marián KočnerZdroj: Webnoviny.sk - Radičová reaguje na vyjadrenie Kočnera, o žiadnej pôžičke 300-tisíc eur na jej kampaň nevie © SITA Všetky práva vyhradené.
BRATISLAVA 29. júla (WebNoviny.sk) - Úrad špeciálnej prokuratúry (ÚŠP) riešil v rámci problematiky extrémizmu trestný čin výtržníctva s extrémistickým motívom v prípade maloletého, iba 11-ročného chlapca.
Ako informovala agentúru SITA hovorkyňa úradu Jana Tökölyová, maloletý páchateľ fyzicky napadol o dva roky mladšieho chlapca na detskom ihrisku. Zhodil ho z preliezky na zem, zbil ho, kopal ho do oblasti hlavy a brucha, a fyzický útok sprevádzal slovami: „Ty skur..ná čierna huba, vyj....ný hov..cuc, p..a..“.
"Zmýšľanie a konanie mladistvých smerujúce k extrémizmu je potrebné podchytiť a reagovať naň už v počiatkoch socializácie mladistvých, teda v rámci školského procesu a výchovného prostredia, inak bude trestná činnosť extrémizmu narastať," zdôrazňuje sa v informácii ÚŠP.
Vzhľadom na vek páchateľa nebude Úrad špeciálnej prokuratúry k tejto veci poskytovať žiadne podrobnejšie informácie. Bude však dôsledne sledovať v rámci medzirezortnej komisie odborníkov riešenie tejto veci aj mimo trestnoprávnej roviny s cieľom zabrániť a predísť opakovaniu obdobných prípadov, dodala Tökölyová. Viac k témam: extrémizmus, krimi, NAKA Národná kriminálna agentúraZdroj: Webnoviny.sk - Útok maloletého riešia ako extrémizmus. O dva roky mladšiemu chlapcovi nadával a surovo ho bil © SITA Všetky práva vyhradené.
BRATISLAVA 29. júna (WebNoviny.sk) - Líder opozičnej strany Sloboda a Solidarita (SaS) Richard Sulík podá na podnikateľa Mariána Kočnera trestné oznámenie. Agentúru SITA o tom informovala hovorkyňa SaS Katarína Svrčeková s tým, že v piatok sa k vyhláseniam Kočnera vyjadria podrobnejšie.
Liberáli tak reagujú na dnešné vyhlásenie Kočnera, ktorý povedal, že v minulosti sa mu páčili názory a návrhy Sulíka, ako veci na Slovensku zmeniť. „Tvrdil od prvého dňa, že od nikoho si nezoberie žiadne peniaze, od žiadnych oligarchov a stranu bude financovať z vlastných zdrojov a svojich spoločníkov. Stretnutí boli desiatky,“ povedal Kočner s tým, že rozprávali spolu o ekonomickej situácií, o podnikateľskom prostredí aj o riešeniach.
Odporúčame:Radičová reaguje na vyjadrenie Kočnera, o žiadnej pôžičke 300-tisíc eur na jej kampaň nevie
"Raz som mal informáciu, že od podnikateľa Jozefa Špirka dostal päť miliónov eur a čakal som, že mi povie, že je to hlúposť. Ale on sa ma opýtal, odkiaľ to viem," povedal Kočner na dnešnej tlačovej besede. Povedal, že možno teraz na neho Sulík podá žalobu, no on sa nebojí. "Mám dôkazy, ak to bude súd žiadať, predložím ich," dodal. Viac k témam: Marián Kočner, Richard Sulík, SaS Sloboda a SolidaritaZdroj: Webnoviny.sk - Líder SaS Sulík podáva trestné oznámenie na podnikateľa Kočnera © SITA Všetky práva vyhradené.
MÓSUL 29. júna (WebNoviny.sk) - Iracké vládne sily obsadili vo štvrtok kľúčovú mešitu v druhom najväčšom irackom meste Mósul, ktorú viac ako tri roky držali militanti z Dáišu a mala pre nich veľký symbolický význam. Práve z Veľkej mešity an-Núrí v Mósule totiž v roku 2014 vyhlásil vodca Daíšu Abú Bakr al-Bagdádí kalifát, zvrchovanú vládu nad časťami Iraku a Sýrie, ktoré Dáiš, známy aj ako Islamský štát (IS), vtedy držal.
Militanti pred týždňom mešitu vyhodili do vzduchu, čím podľa irackej vlády priznali celkovú porážku. Doteraz totiž tvrdili, že ich čierna vlajka nad minaretom v tejto mešite neprestane nikdy viať a budú tento svätostánok brániť do posledného muža.
Jedinou časťou Mósulu, ktorú ešte vládnym vojskám zostáva od militantov vyčistiť, je samotné centrum mesta na západ od rieky Tigris. Viac k témam: bitka o Mósul, Irak, Islamský štátZdroj: Webnoviny.sk - Iracké sily obsadili mósulskú mešitu, z ktorej al-Bagdádí vyhlásil kalifát © SITA Všetky práva vyhradené.
BRATISLAVA 29. júna (WebNoviny.sk) - Mečiarove amnestie boli amorálne, hovorí Marián Kočner, ale odmieta tvrdenia opozície, že milosť pre neho od prezidenta Michala Kováča vládna koalícia nezrušila, lebo ho kryje.
Kočner to vyhlásil vo štvrtok na tlačovej besede a dodal, že nie je možné zrušiť milosť. „Rozhodli sa zrušiť aj individuálnu milosť Michalovi Kováčovi ml., lebo bola amorálna, keďže mu ju dal vlastný otec. Ja som s Michalom Kováčom nikdy nebol v rodinnom zväzku. Ak by tam zahrnuli aj zrušenie milosti mne a ďalším v kauze Technopol, tak Ústavný súd (ÚS) SR by takmer naisto nemohol rozhodnúť tak, ako rozhodol," povedal Kočner s tým, že aj Michal Kováč mladší aj on má oslobodzujúci rozsudok, ktorý hovorí, že sa na kauze Technopol nepodieľal.
Odporúčame:V súvislosti s Mariánom Kočnerom preveruje polícia rôzne podnety
„Kováč nebude môcť byť obvinený zo žiadneho trestného činu. Nie je možné to znovu otvoriť v inej krajine, keď už má rozsudok z Nemecka,“ uviedol a dodal, že celú kauzu vymyslel námestník riaditeľa SIS Jaroslav Svěchota s Petrom Krylovom. "Kauza mala slúžiť na donútenie prezidenta Kováča k poslušnosti.“ Uviedol, že spravodlivosti sa dovolali na nemeckom súde, lebo vedeli, že na Slovensku sa jej nedovolajú. „Vyprosím si, aby opoziční poslanci vykrikovali, že mne milosť nebola zrušené, lebo ma kryje vládna koalícia,“ povedal a dodal, že politici nemajú témy, ktoré by zaujímali všetkých občanov, preto vyťahujú veľké kauzy, ktoré podsúvajú médiám témy.
Reakcia na obvinenia Rajtára
Na tlačovej besede sa Kočner vyjadril na adresu poslanca NR SR za SaS Jozefa Rajtára v súvislosti s tým, že Rajtár na neho podal trestné oznámenie za to, že Kočner predal 17 bytov svojej firme za jedno euro. Zopakoval, že to bolo aj s pohľadávkou, ktorú jeho firma musela zaplatiť. Podľa neho byty stáli spolu štyri milióny eur.
„Buď je pán Rajtár hlúpy a nerozumie tomu, alebo veľmi dobre vie, že to trestný čin nie je a že pravdepodobne prokurátor podanie zamietne a bude to s formuláciou skutok nie je trestným činom, nie skutok sa nestal,“ vyhlásil Kočner.
V súvislosti s kauzou DPH a predajom hotelov Kočner vo štvrtok povedal, že žiadna spoločnosť, v ktorej mal majetkové prepojenie, nikdy nedostala žiadnu vratku DPH od štátu. "Moje firmy odviedli DPH. V kauze, kde sa hovorí o ôsmich miliónoch eur, žiadna spoločnosť, v ktorej som mal majetkové prepojenie, nikdy nedostala vratku, ale zaplatili sme štátu 4,4 milióna eur," vysvetlil.
Kočner sa vrátil aj k stretnutiam s lídrom SaS Richardom Sulíkom. Povedal, že v minulosti sa mu páčili jeho názory a návrhy, ako zmeniť veci. „Tvrdil od prvého dňa, že od nikoho si nezoberie žiadne peniaze, od žiadnych oligarchov a stranu bude financovať z vlastných zdrojov a svojich spoločníkov. Stretnutí boli desiatky,“ povedal Kočner.
Radičovej požičal 300-tisíc eur
Kočner upozornil aj na to, že v roku 2009, keď robila kampaň na prezidentku Iveta Radičová, jej požičal 300 tisíc eur.
„Ja som spolufinancoval kampaň Radičovej na prezidentku,“ uviedol s tým, že peniaze sa mu neskôr vrátili. Povedal, že možno teraz na neho Sulík alebo Radičová podajú žalobu, no on sa nebojí. "Mám dôkazy, ak to bude súd žiadať, predložím ich," dodal.
Viackrát sa ohradil, že nikdy nemal žiadnu politickú farbu a že ho nikto z vládnej koalície nekryje. "Ak si myslíte, že sa zľaknem a niekam zaleziem, veľmi sa mýlite. Ja neustupujem. Daniel Lipšic tvrdí, že som kriminálne \'závadová\' osoba, pritom ja na rozdiel od neho nie som z ničoho obvinený," uviedol.
V závere uviedol, že nikdy neuvažoval, že vstúpi do politiky. “Ale keď vidím, aké indivídua a klamári dnes v našej politike sú a sedia v parlamente a akým spôsobom sa tam dostali, začínam rozmýšľať o vstupe do politiky. Rozhodol som sa v tejto chvíli. Treba, aby prišiel niekto ako ja, kto si nedáva servítku pred ústa,“ uzavrel. Viac k témam: Marián KočnerZdroj: Webnoviny.sk - Kočner uvažuje o vstupe do politiky, Radičovej požičal na kampaň © SITA Všetky práva vyhradené.
Takmer 96 percent účastníkov prieskumu využíva automaticky zverejňované informácie. Dáta vyžiadané cez infožiadosti, ktoré sa automaticky nezverejňujú, využíva iba 12,5 % opýtaných. Podnikatelia najčastejšie vyhľadávajú informácie z Obchodného registra SR, Živnostenského registra, registra neziskových organizácií, Centrálny register zmlúv či katastrálny portál. "Máme stránku slovensko.sk, ktorá by mala byť elektronickou výkladnou skriňou štátu, ale práve túto stránku nikto nespomenul, keď sme sa ich spýtali, kde hľadajú informácie," skonštatoval na štvrtkovej tlačovej konferencii výkonný riaditeľ PAS Peter Kremský.
Prieskum realizovala Podnikateľská aliancia Slovenska v spolupráci s inštitútom INEKO od 1. do 15. júna, na ktorom sa zúčastnilo 73 respondentov zo zhruba tisícky oslovených. Viac k témam: PAS Podnikateľská aliancia Slovenska, podnikanieZdroj: Webnoviny.sk - Podnikateľov trápi neprehľadné vyhľadávanie informácii z verejného sektora © SITA Všetky práva vyhradené.
BERLÍN 29. júna (WebNoviny.sk) - Úrady budú musieť evakuovať celé osadenstvo väznice v nemeckom Regensburgu po tom, čo pri stavebných prácach v jej tesnej blízkosti objavili vo štvrtok nevybuchnutú 225-kilogramovú bombu z 2. svetovej vojny.
O náleze informuje webstránka miestnych novín Mittelbayerischen Zeitung. V regensburskej väznici si podľa denníka momentálne odpykáva trest 109 väzňov.
Kontrolované odpálenie bomby, ktorú našli len niekoľko stoviek metrov od väznice, sa uskutoční v sobotu. Úrady zatiaľ neoznámili, kam medzitým väzňov premiestnia. Evakuovať budú musieť aj ďalších obyvateľov okolitých domov. Viac k témam: bomba, Nemecko, RegensburgZdroj: Webnoviny.sk - Pri väznici v Regensburgu našli 225-kilogramovú bombu, evakuovali všetkých trestancov © SITA Všetky práva vyhradené.
BRATISLAVA 29. júna (WebNoviny.sk) - Slovenská zdravotnícka univerzita v Bratislave a Univerzita Komenského v Bratislave sa majú zlúčiť. Univerzita Komenského sa pritom stane právnym nástupcom Slovenskej zdravotníckej univerzity.
Vyplýva to z návrhu zákona o zlúčení týchto univerzít, ktorý spoločne predložili ministerstvo zdravotníctva a ministerstvo školstva na medzirezortné pripomienkové konanie.
Návrh vyplýva zo záväzku vlády
Návrh zákona zabezpečuje prechod študentov, zamestnancov, majetku a priznaných práv, ktoré sa týkajú poskytovania vysokoškolského vzdelávania štátnej vysokej školy Slovenskej zdravotníckej univerzity v Bratislave, na Univerzitu Komenského v Bratislave.
Odporúčame:Univerzita Komenského v Bratislave si pripomína 98. výročie vzniku
Návrh vyplýva zo záväzku vlády SR v súvislosti s optimalizáciou komplexného modelu vzdelávania zdravotníckych pracovníkov s cieľom podpory vyváženého geografického rozloženia výučby na Slovensku.
Výsledkom zákona bude kontinuálna činnosť všetkých fakúlt štátnej zdravotníckej vysokej školy v podmienkach verejnej vysokej školy.
Nadobudnutím účinnosti zákona o zlúčení Slovenskej zdravotníckej univerzity a Univerzity Komenského budú všetky fakulty, ich študenti, zamestnanci, majetok a priznané práva v správe Univerzity Komenského v Bratislave.
Zákon má platiť od januára 2018
Zákon má nadobudnúť účinnosť od 1. januára 2018. Študenti študijných programov Slovenskej zdravotníckej univerzity sa tak od 1. januára stanú študentmi Univerzity Komenského.
Univerzita Komenského zabezpečí študentom možnosť pokračovať v štúdiu študijného programu rovnakého stupňa v rovnakom študijnom odbore alebo v príbuznom študijnom odbore. Akademický senát Univerzity Komenského kategoricky nesúhlasí s predloženým návrhom zákona o zlúčení SZU a UK.
Žiada zároveň stiahnutie tohto návrhu z medzirezortného pripomienkového konania a zrušenie SZU s likvidáciou. Akademický senát UK prijal toto uznesenie na svojom zasadnutí 28. júna. Univerzita Komenského o tom informovala na svojej internetovej stránke. Viac k témam: školstvo, Slovenská zdravotnícka univerzita, Univerzita Komenského v Bratislave, vysoké školyZdroj: Webnoviny.sk - Slovenská zdravotnícka univerzita sa zlúči s Univerzitou Komenského v Bratislave © SITA Všetky práva vyhradené.
Startupy môžu v súťaži PowerUp! vyhrať až 150-tisíc eur
Slovenské startupy z oblasti energetiky a inovácií sa môžu zapojiť do najväčšej európskej súťaže a získať štartovnú investíciu a ďalšiu podporu pri vývoji
Bratislava, 29.6.2017 ( WBN/PR ) - Do tretieho ročníka súťaže PowerUp! sa môžu prihlásiť startupy a firmy aktívne v oblasti udržateľnej energie oddnes až do 11. septembra. Súťaž PowerUp!, organizovaná platformou InnoEnergy, je určená pre firmy z 23 krajín strednej a východnej Európy, Pobaltia a časti Stredomoria. Záujemcovia sa so svojimi nápadmi môžu prihlásiť cez web powerup.innoenergy.com.
Znižovanie nákladov na vykurovanie budov využitím solárnej energie, tepelné čerpadlo, patentovaný výmenník tepla či projekt umožňujúci znižovanie spotreby energie chladiacich zariadení. Znie to inovatívne? Toto je len zopár víťazných projektov minuloročnej súťaže PowerUp!*, ktorá ponúka inovátorom obrovskú príležitosť na zrealizovanie a rozvíjanie projektov a tiež možnosť začať vystupovať na globálnom trhu.
„Súťaž PowerUp! je platformou pre prezentáciu nápadov, ktoré by inak mohli zostať bez povšimnutia. Je veľkým prínosom pre rozvoj inovácií v oblasti udržateľnej energie v strednej a východnej Európe. Víťazné technológie a iné nápady, ktoré bude možné implementovať, pomôžu Európe pri ochrane životného prostredia a taktiež môžu mať, po komercializácii s pomocou InnoEnergy, globálny dopad,“ hovorí Jakub Miler, CEO InnoEnergy Poland Plus, ktorá organizuje súťaž.
„Slovensko má čo ponúknuť, čo sa týka energetických riešení a inovatívnych technológií. Dôkazom toho sú špičkové firmy, ktoré sa presadili na európskom alebo globálnom trhu, ale aj startupy v skorej fáze vývoja, u ktorých ešte len môžeme očakávať prudký rast a expanziu,“ hovorí Peter Kolesár, CEO konzultačnej firmy Neulogy, ktorá je zároveň zástupcom InnoEnergy na Slovensku.
PowerUp! poskytuje startupom početné príležitosti a otvára mnoho dverí. Tento fakt môžu potvrdiť minuloroční víťazi: PolarSol z Estónska, PleioneEnergy z Grécka, GreenerGizer z Maďarska ako aj Bin-E z Poľska.
Výhercovia súťaže získajú finančné odmeny, ako aj prístup do prestížneho akcelerátora Highway® by InnoEnergy, kde budú môcť transformovať myšlienky a projekty na trhové produkty. Akcelerátor ponúka mladým podnikateľom okrem prístupu k znalostiam a vedomostiam obrovskú podporu pri vývoji a ochrane produktu, vstupe na trh, formovaní tímu, či prístup k predštartovnému financovaniu. Taktiež umožňuje trvalý prístup k 150 najväčším partnerom pôsobiacich v energetickom priemysle, čo zjednodušuje a urýchľuje vstup na globálny trh.
Veľkému finále v Budapešti a pätnástim regionálnym finále budú predchádzať intenzívne workshopy. Tímy budú mať príležitosť popracovať na detailoch svojich projektov a odprezentovať ich expertom a investorom. Takéto stretnutia sú jedinečnou príležitosťou nadviazať obchodné kontakty a vzbudiť pozornosť médií, a tak prispieť k budovaniu silnej pozície na trhu udržateľnej energie v našom regióne.
„Náš primárny zámer je podporovať inovácie v sektore energetiky. Túto podporu poskytujeme na každej úrovni rozvoja, počínajúc myšlienkou a končiac dodaním výsledného produktu príjemcom. Vďaka našej sieti partnerstiev budujeme prepojenia v celej Európe, spájajúc absolventov vysokých škôl so zamestnávateľmi, vynálezcov s priemyslom a vedcov s firmami,“ vysvetľuje Jakub Miler.
Súťaž PowerUp! každým rokom dynamicky rastie. Aktuálne sa tretieho ročníka súťaže organizovanej platformou InnoEnergy môžu zúčastniť firmy z 23 krajín strednej a východnej Európy (Bulharsko, Albánsko, Chorvátsko, Arménsko, Bosna a Hercegovina, Česká republika, Estónsko, Macedónsko, Grécko, Gruzínsko, Maďarsko, Moldavsko, Čierna Hora, Srbsko, Litva, Lotyšsko, Turecko, Ukrajina, Poľsko, Cyprus, Slovensko, Slovinsko a Rumunsko). Pre zapojenie sa do súťaže je potrebné prihlásiť sa s projektom súvisiacim s udržateľnou energiou, vytvoriť tím, mať nachystaný prototyp a vyplniť formulár na webstránke súťaže powerup.innoenergy.com.
Svoje nápady môžu firmy zasielať od 19. júna do 11. septembra 2017. Pre účasť v súťaži je potrebné vyplniť formulár dostupný na www.powerup.innoenergy.com.
Súťaž PowerUp! organizuje európska platforma InnoEnergy
InnoEnergy je inovačná platforma pre udržateľnú energiu pre Európu, ktorá vznikla v roku 2010 a podporuje ju Európsky Inštitút pre Inovácie a Technológie (EIT). My v InnoEnergy podporujeme a investujeme do inovácií v každej fáze ich vývoja – od vzniku ideí až po dodanie zákazníkovi. S našou sieťou partnerov vytvárame prepojenia naprieč celou Európou a spájame tvorcov a priemysel, podnikateľov a trhy, nádejných absolventov škôl a zamestnávateľov, výskumníkov a firmy.
• Vzdelávanie: snažíme sa priniesť na pracovný trh skupinu informovaných a ambicióznych mladých ľudí, ktorí rozumejú tomu, čo vyžaduje udržateľnosť, a zároveň čo bude potrebovať priemysel do budúcnosti.
Ak spomenuté oblasti prepojíme, dokážeme znásobiť dosah, urýchliť vývoj riešení uplatniteľných v praxi a vytvárame plodné prostredie , v ktorom vieme zhodnotiť inovatívne výsledky našej práce.
* V rokoch 2015 a 2016 sa súťaž konala pod názvom KICKOff by InnoEnergy. Viac k témam: startap, súťaž, súťaž PowerUpZdroj: Webnoviny.sk - Startupy môžu v súťaži PowerUp! vyhrať až 150-tisíc eur © SITA Všetky práva vyhradené.
BRATISLAVA 29. júna (WebNoviny.sk) - Vlaky v slovensko-poľskom pohraničí na trati Medzilaborce - Łupków - Sanok/Rzeszów a späť začnú opäť jazdiť. Železničná spoločnosť Slovensko, a. s. (ZSSK) a poľský Polregio obnovujú vlakové spojenie po siedmich rokoch. Dovolenkové vlaky, v Poľsku nazývané Vojak Švejk, budú premávať v letných mesiacoch cez víkendy od 1. júla do 3. septembra. Informoval o tom vo štvrtok slovenský štátny osobný vlakový prepravca.
Spoje na poľskej strane hranice zabezpečí Polregio modernými klimatizovanými motorovými vlakmi s priestorom na prepravu bicyklov a poľským personálom, na slovenskej strane ich bude prevádzkovať ZSSK. Vlaky budú jazdiť v sobotu a nedeľu dvakrát v každom smere - dopoludnia a večer, pričom prvý spoj pôjde z Medzilaboriec len do Sanoku a druhý až do Rzeszówa. Opačne do Medzilaboriec bude prvý vlak odchádzať ráno z Rzeszówa a druhý iba zo Sanoku.
V Medzilaborciach nadviažu na ďalšie spoje
"Vlaky z Poľska budú v Medzilaborciach nadväzovať na ďalšie spoje. Napríklad z Bratislavy sa turista môže dostať nočným vlakom do Humenného, odtiaľ ráno do Medzilaboriec a prestúpiť na vlak do Poľska," povedal riaditeľ úseku obchodu ZSSK Karol Martinček.
Odporúčame:Železnice si chcú prenajať rušne za 60 miliónov, pri vyhodnotení ponúk rozhodujú tri kritériá
Cesta železnicou vedie cez Łupkówsky tunel, ktorý pretína slovensko-poľskú štátnu hranicu, do turisticky atraktívneho poľského regiónu Bieszczady. Vlaky, ktorú budú zo Sanoku pokračovať do Rzeszówa, majú v tejto stanici prípoje až do Varšavy, Gdanska či Gdyne.
ZSSK vypravuje okolo 1 450 vlakov denne
Železničná spoločnosť Slovensko, a. s. vznikla ako samostatný osobný dopravca začiatkom roku 2005. Je jednou z troch nástupníckych spoločností bývalých jednotných železníc. Má základné imanie 212,44 mil. eur a jej jediným akcionárom je štát v zastúpení Ministerstva dopravy a výstavby SR. Spoločnosť vykonáva osobnú dopravu vo verejnom záujme na základe objednávky štátu a od decembra 2016 opäť prevádzkuje komerčné InterCity vlaky bez podpory štátu. ZSSK vypravuje priemerne 1 450 vlakov denne, zastavuje na 697 staniciach a zastávkach, jazdí na linkách po viac než 2 800 kilometroch tratí na Slovensku.
Poľská spoločnosť Przewozy Regionalne, spółka z o. o., majiteľ značky Polregio, má centrálu vo Varšave a pätnásť regionálnych pobočiek v krajine. Spoločnosť podľa vlastného portálu vznikla v roku 2001 pôvodne v rámci skupiny poľského národného železničného prepravcu PKP S. A. a v roku 2008 z tejto skupiny vystúpila. Hlavným akcionárom spoločnosti je Agencja Rozwoju Przemysłu S.A. s podielom 50 % a jeden hlas, zvyšné podiely patria samosprávam regionálnych vojvodstiev. Przewozy Regionalne (Polregio) sú najväčším osobným vlakovým dopravcom v Poľsku, ročne prepravia 80 miliónov cestujúcich. Viac k témam: vlaky, železničná doprava, ZSSK Železničná spoločnosť SlovenskoZdroj: Webnoviny.sk - Vlaky v slovensko-poľskom pohraničí začnú v lete opäť jazdiť © SITA Všetky práva vyhradené.
BANSKÁ BYSTRICA 29. júna (WebNoviny.sk) – Na pracovisku Špecializovaného trestného súdu v Banskej Bystrici sa vo štvrtok malo začať hlavné pojednávanie s expolitikom Jánom Slotom, ktorý však pre zdravotné problémy na súd neprišiel.
Pretože chýbal aj jeden svedok, sudca odročil pojednávanie na koniec júla. Slotu prokuratúra stíha za prečin podplácania súvisiaci s dopravnou nehodou v januári minulého roku. Podľa účastníkov nehody im mal Slota po havárii ponúkať peniaze, aby sa incident riešil bez policajtov.
Po nehode sa odmietol podrobiť dychovej skúške
Ján Slota 18. januára 2016 na ceste prvej triedy v smere z Lietavskej Lúčky do Porúbky v okrese Žilina narazil s Porsche Cayenne do pred ním idúceho Audi A6, ktoré narazilo do Suzuki SX4.
Odporúčame:Bývalý šéf SNS Ján Slota čelí obžalobe pre podplácanie
Slotu obvinili z prečinu ohrozenia pod vplyvom návykovej látky, pretože po nehode sa odmietol podrobiť dychovej skúške na alkohol aj odberu krvi alebo iného biologického materiálu, či nie je ovplyvnený návykovou látkou.
Vo februári 2016 ho Krajský súd v Žiline právoplatne odsúdil štyri mesiace podmienečne s odkladom na skúšobnú dobu dva roky. Zároveň potvrdil prvostupňový trest zákazu šoférovania na šesť rokov.
Skolaboval a nebol schopný prísť na súd
Obhajca Pavol Kuric na súde uviedol, že ráno 29. júna ho rodinní príslušníci Jána Slotu telefonicky informovali, že skolaboval a nie je schopný prísť na súd.
Obhajca dodal, že v stredu bol tri hodiny s klientom a dohodli sa, že sa stretnú v Banskej Bystrici pred súdom. Či sa expolitik nachádza v nemocničnom zariadení alebo doma, obhajca nevedel.
Sudca urobil prestávku, aby sa Kuric mohol spojiť s klientom, ale nepodarilo sa mu to. Sudca odročil pojednávanie na 31. júla 2017. Viac k témam: Ján Slota, súdyZdroj: Webnoviny.sk - Bývalý šéf národniarov Ján Slota neprišiel na súd, pojednávanie odročili © SITA Všetky práva vyhradené.
Bratislava, 29.6.2017 ( WBN/PR ) - Po jarnom predstavení modelu i4 Neuroleader na slovenskom trhu poradenská spoločnosť Amrop, ktorá je súčasťou Jenewein Group, naďalej intenzívne rozvíja túto časť svojho portfólia, aby manažérom ešte lepšie pomáhala v profesijnom i osobnostnom raste. Pred pár dňami sa Amrop stal oficiálnym partnerom The About My Brain Institute a Igor Šulík ako jediný Európan získal titul Master Trainer pre model i4.
Igor Šulík je spolu s Mariom Fondatim certifikovaným konzultantom modelu i4 Neuroleader na Slovensku. Počas minulotýždňového pobytu v Londýne svoj certifikát posunul o úroveň vyššie – stal sa jedným z tucta najvyššie hodnotených odborníkov na model i4, pričom ako jediný z nich pôsobí v Európe. „Nielen pre môj ďalší profesijný rozvoj, ale najmä pre možnosť šíriť a implementovať metodológiu i4 v širšom stredoeurópskom priestore som veľmi rád, že som sa stal členom multidisciplinárneho a nadšeného tímu, ktorý vznikol a veľmi dobre funguje pre to, aby iným pomáhal rásť a rozvíjať sa,“ hovorí Igor Šulík.
Mnohé firmy a ich lídri už pochopili, že mozog má na naše správanie a jeho zmeny obrovský vplyv. V tzv. VUCA world (Volatile, Uncertain, Complex Ambiguous – nestály, neistý, zložitý a nejednoznačný svet), v ktorom sú zmeny na dennom poriadku, treba tejto téme venovať maximálnu pozornosť. Amrop má za sebou niekoľko úspešných prezentácií a podujatí a mnohým klientom už stihol ukázať, že organizačné modely a nastavenie procesov v šablónach známych z priemyselnej alebo informačnej éry nemôžu generovať úspech. „To, čo v nasledujúcom období odlíši najlepších od priemerných, bude práve schopnosť využívať svoj mozog v maximálne možnej miere. Táto schopnosť je vstupenkou do éry predstavivosti, v ktorej sa kreativita, nápady a myšlienky stávajú primárnymi tvorcami ekonomickej hodnoty,“ zdôrazňuje Igor Šulík .
Model i4 Neuroleader prináša do témy líderstva novú perspektívu. Stavia na štyroch pilieroch, od ktorých pochádza aj jeho označenie i4 – imaginácia, integrácia, inšpirácia a intuícia – a 16 kompetenciách, ktoré zodpovedajú požiadavkám 21. storočia. Vychádza z poznania neurobiológie a neurovedy a pomáha dosiahnuť úspech a efektívnosť nielen v práci, ale aj v živote. Tento model ukazuje, ako líder môže rozvinúť a posilniť svoje mentálne schopnosti, aby zvýšil svoju výkonnosť, vytváral rámec pre úspešnú spoluprácu v rámci rôznorodých tímov, podporil inovatívne myslenie na objavenie oblastí pre ďalší rast a podporil agilitu, čiže akcieschopnosť na prepojenie stratégie a jej implementácie.
Viac o modeli i4 Neuroleader nájdete tu. Viac k témam: Amprop, i4 Neuroleader, Jenewein GroupZdroj: Webnoviny.sk - Prvý titul Master Trainer pre i4 v Európe získal Slovák © SITA Všetky práva vyhradené.
BRATISLAVA 29. júna (WebNoviny.sk) - Aj počas tohtoročných letných prázdnin budú slovenským dovolenkárom v Chorvátsku k dispozícii naši policajti. Štyri dvojčlenné hliadky budú pôsobiť v najnavštevovanejších rekreačných oblastiach od 1. júla do 31. augusta.
Po prvýkrát budú mať služobné autá s označením polícia. Budú mobilnejší a tak budú môcť pomáhať prakticky po celom pobreží Jadranského mora. Naši policajti budú ľahko rozpoznateľní, slúžia v slovenských policajných uniformách vždy spoločne s chorvátskymi policajtmi, nemajú tu však žiadne policajné právomoci.
Prioritne budú v oblasti Trogir, Split, Podgora, Tučepi, Brela, Makarska (Splitsko-dalmatínske policajné riaditeľstvo, policajná stanica Trogir, ul. Put Muline 1). V prípade núdze budú na telefónnom čísle +385 99 7201 001. V rekreačnej oblasti Crikvenica, Novi Vinodolski, Opatija, Cres, Krk, Mali Lošinj, Rab, Baška, Malinska, Mošćenička Draga (Primorsko-goranské policajné riaditeľstvo, policajná stanica Crikvenica, ul. Kralja Tomislava 85 a) ich zase môžu slovenskí občania kontaktovať na čísle +385 99 7201 002. Ako agentúru SITA informovala hovorkyňa Prezídia PZ Denisa Baloghová, ak to bude potrebné, môžu byť vyslaní aj na iné miesta.
Zámerom vyslaných policajtov je zabezpečiť vyšší pocit bezpečnosti slovenských dovolenkárov a poskytnúť im pomoc a asistenciu počas tranzitu cez chorvátske územie. Projekt Bezpečná turistická sezóna spustila chorvátska polícia v roku 2006. Jeho účelom je pomoc zahraničným turistom, prevencia páchania priestupkov a trestných činov, či zvýšenie bezpečnosti na cestách. Slovensko sa do projektu zapojilo v roku 2008. Viac k témam: Chorvátsko, Polícia SRZdroj: Webnoviny.sk - Slovenskí policajti budú aj toto leto slúžiť v Chorvátsku, po prvýkrát budú mať služobné vozidlá © SITA Všetky práva vyhradené.
Bratislava, 29.6.2017 ( WBN/PR ) - Nastupujúcim trendom vo verejnom obstarávaní je vyhodnocovanie ponúk na základe viacerých relevantných kvalitatívnych kritérií. Tie zabezpečia výber najvýhodnejšej ponuky, ktorá síce nemusí byť vždy najlacnejšia, no štátu sa po dôkladnom vyhodnotení všetkých dát a vstupných informácií vyplatí najviac. Pri stavebných projektoch na Slovensku zatiaľ stále kladieme príliš veľký dôraz len na cenu požadovaného plnenia, poukazuje Zväz stavebných podnikateľov Slovenska.
Dôraz musí byť kladený na kvalitu, použitie moderných technológií i postupov a celkové zhodnotenie relevantných kritérií potrebných pre výber vhodnej ponuky vo verejnom obstarávaní. Takéto pravidlá pre verejné obstarávanie aktuálne presadzujú zástupcovia Európskej únie. Ide o výrazný názorový rozdiel v porovnaní s minulosťou. Pôvodne sme sa zameriavali takmer výhradne na čo najnižšiu cenu, z čoho vyplýva aj súčasná situácia vo verejných zákazkách na Slovensku.
O problematike verejného obstarávania diskutovali odborníci v Paríži na júnovej konferencii Strategic Public Procurement organizovanej pod záštitou Európskej komisie. „Prichádza nový trend výrazne zvyšujúci efektivitu v štátnej a verejnej správe. Ide o uplatňovanie kvalitatívnych, socio-ekonomických a ekologických kritérií nevyhnutných pre trvalo udržateľný rozvoj a navrhovanie stavebných diel, ktoré nielen teoreticky, ale aj reálne vydržia požadovaných 50 či 100 rokov. Tieto pravidlá zatiaľ u nás v praxi takmer vôbec neaplikujeme, pričom zmenu rozhodne potrebujeme. Z pohľadu stavebných podnikateľov ide o veľmi dôležitú tému, nakoľko sa priamo týka výstavby verejnej infraštruktúry, akou sú diaľnice či železnice, a samozrejme aj iných druhov stavebných projektov,“ spresňuje prezident Zväzu stavebných podnikateľov Slovenska Pavol Kováčik.
Reforma pre verejné obstarávanie
Na verejnosti bola nedávno prezentovaná štatistika, ktorá upozorňuje, že približne deväť z desiatich projektov na Slovensku sa vyberalo podľa kritéria najnižšej ceny. Zaujímavosťou je, že v Nórsku alebo v Holandsku bola situácia úplne opačná, a teda cena rozhodovala iba pri jednom z desiatich zadaných projektov.
ZSPS hodnotí pozitívne aktuálnu spoluprácu s vedením Úradu pre verejné obstarávanie aj v súvislosti s témou viackriteriálneho obstarávania. „Dúfame, že sa nám podarí udržať takúto úroveň odbornej diskusie aj do budúcna. Vidíme, že viaceré naše expertné návrhy dostávajú podporu aj zo strany zástupcov ÚVO. Na odbornom fóre v Paríži žiaľ chýbali zástupcovia konkrétnych obstarávateľov z ministerstiev či úradov,“ hovorí P. Kováčik.
„Dlhodobo pritom upozorňujeme, že bez kvalitnej súťažnej dokumentácie nie je možné správne určiť rozsah požadovaných prác. Logicky sa tak stáva, že ani štát nedokáže posúdiť kvalitu ponúk od stavebných firiem. Problém vznikne, ak víťazná ponuka – hoci s cenovo najnižšou ponukou – napokon nie je v súlade s tým, aké stavebné dielo malo vzniknúť,“ dodáva P. Kováčik zo ZSPS.
Nevyhnutnosťou každej zákazky je nastavenie správnych kritérií na vyhodnotenie ponúk vo verejnom obstarávaní. Tie dokážu určiť iba kompetentní obstarávatelia zainteresovaní do problematiky. „Ak sa dnes nevyberie najlacnejšia ponuka, prichádzajú aj obavy z negatívnych článkov v médiách. Takýto prístup však nie je správny. Nespochybniteľné odborné kritériá musia dostať prednosť pred najnižšou cenou, v opačnom prípade sa nám technologicky vyspelé krajiny budú v stavebníctve vzďaľovať,“ uviedol P. Kováčik. Viac k témam: konferencia, kritéria, Strategic Public, verejné obstarávanieZdroj: Webnoviny.sk - Verejné súťaže majú byť najvýhodnejšie, nie najlacnejšie © SITA Všetky práva vyhradené.
SYDNEY 29. júna (WebNoviny.sk) - Austrálska polícia vo štvrtok obvinila vysokopostaveného vatikánskeho kardinála v niekoľkých prípadoch sexuálneho zneužívania.
Kardinál George Pell, hlavný finančný poradca pápeža Františka a najvyšší predstaviteľ katolíckej cirkvi v Austrálii, je najvyššie postaveným vatikánskym predstaviteľom, ktorého kedy obvinili v rámci dlhoročného škandálu sexuálneho zneužívania v katolíckej cirkvi.
Zástupca policajného komisára štátu Victoria Shane Patton informoval, že polícia 76-ročného Pella predvolala, aby pred austrálskym súdom čelil viacerým obvineniam zo sexuálneho zneužívania, ktoré sa stali v minulosti. Ako povedal, Pella obvinilo viacero ľudí, no ďalšie detaily nezverejnil. Kardinál by sa mal pred súd v Melbourne postaviť 18. júla.
Vlani ho vypočuli detektívi
Pell pritom už roky čelí obvineniam, že počas toho, keď bol arcibiskupom v Melbourne a neskôr v Sydney, nevenoval dostatočnú pozornosť prípadom zneužívania duchovnými. Neskôr sa však vyšetrovatelia zamerali aj na jeho samotného a vlani ho dokonca detektívi zo štátu Victoria pricestovali vypočuť priamo do Vatikánu.
Nie je jasné, na čo sa vzťahujú štvrtkové obvinenia, no podľa agentúry AP dvaja muži, v súčasnosti štyridsiatnici, tvrdia, že sa ich Pell v 70. rokoch 20. storočia nevhodne dotýkal na plavárni, keď pôsobil v Melbourne.
Katolícka arcidiecéza v Sydney vydala v mene kardinála Pella vyhlásenie, v ktorom uvádza, že tvrdenia odmieta a po konzultácii s lekármi a ich súhlase čo najskôr pricestuje do Austrálie, aby očistil svoje meno. Samotný Pell povedal novinárom počas tlačovej konferencie vo Vatikáne, že sa teší na to, ako sa konečne postaví pred súd. "Som nevinný a tieto obvinenia sú falošné. Sexuálne zneužívanie je mi odporné," vyjadril sa. Pápež mu podľa jeho slov dal voľno, aby sa mohol pred súdom brániť.
Pripustil, že cirkev urobila "chyby"
Pellove pôsobenie na poste arcibiskupa sa v posledných rokoch dostalo do pozornosti vládou schváleného vyšetrovania, ako katolícka cirkev a ďalšie inštitúcie reagovali na prípady zneužívania detí. Austrálska Kráľovská komisia zistila v krajine šokujúci výskyt zneužívania a začiatkom tohto roka informovala, že počas uplynulých niekoľkých desaťročí obvinili zo sexuálneho zneužívania detí sedem percent katolíckych kňazov.
Vlani Pell vo výpovedi pred komisiou pripustil, že katolícka cirkev urobila "obrovské chyby", keď počas uplynulých storočí dovolila znásilnenie a zneužitie tisícok detí, a priznal, že on sám pochybil, keď často veril kňazom a nie obetiam. Prisľúbil tiež, že pomôže ukončiť sériu samovrážd obetí zneužívania v jeho rodnom Ballarate.
Informácie pochádzajú z agentúry AP a webstránky www.bbc.com. Viac k témam: Austrália, cirkev, sexuálne zneužívanie detíZdroj: Webnoviny.sk - Vysokopostaveného kardinála a poradcu pápeža Františka obvinili zo sexuálneho zneužívania © SITA Všetky práva vyhradené.
WASHINGTON 29. júna (WebNoviny.sk) - Administratíva prezidenta Donalda Trumpa zverejnila nové kritériá súvisiace s povolením vstupu na svoje územie. Spojené štáty začnú vo štvrtok o 20:00 (v piatok o 02:00 stredoeurópskeho letného času) uplatňovať zákaz vstupu pre občanov šiestich prevažne moslimských krajín.
Nebudú odoberať už platné víza
Úrady pritom nebudú odoberať už platné víza. Žiadatelia z Iránu, Líbye, Sýrie, Somálska, Sudánu a Jemenu musia preukázateľne zdokladovať vzťah s blízkymi príbuznými, a to s rodičom, manželom, manželkou, dospelým či maloletým dieťaťom, zaťom, nevestou alebo súrodencom, ktorí už majú povolenie na pobyt v USA. Do úzkeho rodinného kruhu úrady nerátajú starých rodičov, vnúčatá, tety, strýkov, netere, synovcov, sesternice, bratrancov, švagrov, švagriné či snúbencov.
Odporúčame:Od štvrtku začne platiť zákaz vstupu občanov šiestich moslimských krajín do USA, sú aj výnimky
Čo sa týka obchodných alebo profesijných kontaktov, úrady budú posudzovať legitímne vzťahy, ktoré sú "formálne, zdokumentované a vytvorené riadnym spôsobom a nie len za účelom vyhnúť sa zákazu vstupu". Nové pravidlá sa netýkajú novinárov, študentov, zamestnancov alebo lektorov, ktorí už majú platné víza. Výnimka na vstup sa netýka tých, ktorí sa budú snažiť získať prácu či možnosť na vzdelávanie len za účelom udelenia víz. Úrady nebudú zaujímať ani rezervácie na ubytovanie či požičanie auta, i keď sú už zaplatené.
Výnimky aj pre bábätká či adopcie
Konzulárni pracovníci budú môcť zhodnotiť aj ďalšie výnimky vzťahujúce sa na vstup ľudí zo spomínaných šiestich krajín, a to na základe "predchádzajúcich uznaných kontaktov v USA alebo významných obchodných či profesijných záväzkov". Výnimku budú môcť udeliť aj bábätku, adoptovanému dieťaťu alebo v prípade potreby urgentnej zdravotnej pomoci.
Vstup do krajiny budú môcť dostať aj tí, ktorí pricestujú za obchodným účelom spojeným s medzinárodne uznávanou organizáciou alebo vládou USA alebo ak sú legálnymi obyvateľmi Kanady s platnými kanadskými vízami. Takisto ľudia zo spomínaných prevažne moslimských krajín, ktorí získali víza v rámci každoročnej lotérie, budú musieť preukázať, že do USA chcú prísť "s dobrým úmyslom". Viac k témam: Donald Trump, USA, vízaZdroj: Webnoviny.sk - Trumpova administratíva zverejnila nové kritériá víz pre občanov moslimských krajín © SITA Všetky práva vyhradené.

References: súd 
 súd 
 súd 
 súd 
 súd 
 súd 
 súd 
 súd 
 súd 
 súd 
 súd

 súd